Za ostale filmove istog naslova, v. Novinar (razvrstavanje).

***Novinar*** je jugoslavenski igrani film snimljen 1979. godine u režiji Fadila Hadžića, često navođen kao jedno od najboljih ostvarenja njegove filmografije i politički najprovokativnijih filmskih ostvarenja u tadašnjoj Jugoslaviji.

Protagonist filma, koga tumači Rade Šerbedžija, je Vlado Kovač, idealistički novinar u jednom zagrebačkom dnevnom listu čije se nastojanje da objavi članak o štrajku u jednoj tvornici sudara sa cenzurom, odnosno konformističkim stavom njegovih urednika koji se ne usude suprotstaviti službenoj politici Partije. Radnja prikazuje kako zbog toga trpi njegova karijera, ali i privatni život, te se nakon raspada braka, poput svog mentora (koga tumači Fabijan Šovagović) koji je svojevremeno bio stradao na isti način, okreće piću.

Film je snimljen u tzv. "olovnim godinama", kada je razina represije i gušenja slobode govora u tadašnjem jugoslavenskom društvu, a posebno u SR Hrvatskoj bila primjetno viša u odnosu na ranija razdoblja. Hadžić, koji jedno vrijeme bio glavni urednik *Vjesnika u srijedu*, popularnog i nakon gušenja Hrvatskog proljeća ugašenog tjednika, se u svojim djelima već i ranije bavio novinarskim temama, ali mu je upravo *Novinar* najpoznatiji film. Film je, usprkos eksplicitne kritike tadašnjeg sistema, prikazan u kino-dvoranama gdje je uživao priličan uspjeh, a na pulskom festivalu je osvojio Zlatnu arenu za najbolju režiju.

Dio kasnijih kritičara je, doduše, pohvale *Novinaru* smatrao neopravdanima, odnosno da je prikaz tadašnjeg društva bio daleko blaži u odnosu na ostvarenja Crnog vala krajem 1960-ih i početkom 1970-ih.  Među hrvatskim novinarima je, međutim, *Novinar* uživao izuzetan ugled ne samo zbog kao jedno od rijetkih ostvarenja koje se bavi njihovom profesijom, nego i zbog autentičnosti prikaza njihovog rada. Sam Hadžić je kasnije izjavljivao da mu je upravo *Novinar* najdraži film, ali i tvrdio da je njegova tema aktualna čak i postkomunističkom društvu.

Uloge
-----

* Rade Šerbedžija ... Vlado Kovač
* Fabijan Šovagović ... Kos
* Milena Zupančič ... Irena, Kovačeva supruga
* Vera Zima ... Nada
* Tonko Lonza ... Mirko
* Stevo Žigon ... Tomac
* Kruno Šarić ... Šarić
* Mladen Budiščak ... Franc
* Božidar Smiljanić ... Milan
* Izet Hajdarhodžić ... Ivo
* Slobodan Dimitrijević

Izvori
------

1. ↑  Pavičić 2003: str. 32–33
2. ↑  Polimac, Nenad (16. 10. 2002). „Fadil Hadžić - zanemareni filmski klasik". *Nacional* (361). Pristupljeno 18. 11. 2014.

Literatura
----------

* Pavičić, Jurica (June 2003). „Igrani filmovi Fadila Hadžića" [Fadil Hadžić's feature films] (Croatian) (PDF). *Hrvatski filmski ljetopis* (Zagreb: Hrvatski filmski savez, Hrvatski državni arhiv i Hrvatsko društvo filmskih kritičara) (34): 3–38. Pristupljeno 12. 11. 2014.

Vanjske veze
------------

* *Journalist* na IMDb-u (`en`)

| * p
* r
* u
Filmovi koje je režirao Fadil Hadžić |
| --- |
| 
* *Abeceda straha* (1961)
* *Da li je umro dobar čovjek?* (1962)
* *Desant na Drvar* (1963)
* *Službeni položaj* (1964)
* *Druga strana medalje* (1965)
* *Protest* (1967)
* *Tri sata za ljubav* (1968)
* *Divlji anđeli* (1969)
* *Idu dani* (1970)
* *Lov na jelene* (1972)
* *Novinar* (1979)
* *Ambassador* (1984)
* *Doktor ludosti* (2003)
* *First Class Thieves* (2005)
* *Zapamtite Vukovar* (2008)

 |